Advarer mot EØS-kamp
Her gjorde Arbeiderpartiets gjenvalgte ordførerkandidat Bjørn Iversen rent bord for fire år siden. Og gjør det antagelig igjen til høsten. Landbrukskommunen har bare unntaksvis hatt Sp-ordfører. Sosialdemokrater, sosialistpartier og NKP har praktisk talt eid kommunestyret siden krigen, selv om det indre vennskapet og samholdet på venstresiden har vært så som så. Nei til EU står sterkt i regionen, men den uttalte EØS-motstanden er marginal. Verdal har offshoreindustri og bygger understell til oljeplattformer. I nabokommunen Levanger, som Verdal vurderer å slå seg sammen med, ligger Norske Skogs anlegg på Fiborgtangen. Med disse tunge hjørnesteinsvirksomhetene følger også et aktivt fagforeningsmiljø. Fagbevegelsen var gjerne synonymt med LO og Ap. Denne automatikken finnes ikke lenger. Snarere tvert om. Det var fra dette miljøet Frp-toppen Per Sandberg vokste frem. Siden LO-kongressen i 2013 har venstresiden i LO forsøkt å gjenvinne tapt hegemoni ved å fokusere på EØS-avtalen. – Totalt misforstått, mener min hjemmelsmann, som både har partiboken i orden og som har gjort mer enn verneplikten i tillitsmannsapparatet. Uten EØS ville Norske Skog og Aker Kværner vært historie for lengst, mener han. Nå frykter han at Fellesforbundets lefling med EØS-motstanden skal føre galt av sted. I likhet med LOs sjeføkonom Stein Reegård, som i Klassekampen i går sa at EØS og hovedavtalen er de to hovedgrunnene til at Norge er verdens beste land for arbeidere, synes den gamle fagforeningsmannen at EØS-kritikerne mangler troverdige alternativer. Det er som om solidaritetsprosjektet LO helt har glemt at EU i bunn og grunn også er et solidaritetsprosjekt, sukker han, og legger retorisk til: Ser de ikke at det er den rabiate høyresiden som slåss mot EU i resten av Europa? I Norge vil EU-motstanderne skrote EØS-avtalen, men beholde EØS – mens ja-siden heller vil ha EØS-avtalen enn EØS. I ingen av leirene er det unison EØS-jubel. Men ingen vil ha ny EU-omkamp heller. Europautredningen fra 2012 slo fast at EØS-avtalen har tjent Norge godt. Her kan vi lese at vår integrasjon i det europeiske arbeidsmarkedet har «bidratt vesentlig til den sterke veksten i verdiskaping og sysselsetting i Norge». Det er legitimt å mislike EØS-avtalen. Alle gjør egentlig det. Som regel en god indikasjon på et godt kompromiss.
Venstresiden i LO vil ha omkamp om EØS-avtalen. – Tilgi dem ikke, de vet hva de gjør, snøfter LO-veteranen jeg møter utenfor Verdal samvirkelag. – Tilgi dem ikke, de vet hva de gjør, snøfter LO-veteranen jeg møter utenfor Verdal samvirkelag.